РЕГЛАМЕНТ (ЕО) № 52/2008 НА КОМИСИЯТА
от 22 януари 2008 година
за откриване на тарифна квота за 2008 година и за следващите години, приложима за вноса в Европейската общност на някои стоки с произход от Исландия, получени от преработката на селскостопански продукти, включени в Регламент (ЕО) № 3448/93 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. за определяне на търговския режим, приложим за някои стоки, получени от преработката на селскостопански продукти (1), и по-специално член 7, параграф 2 от него,
като взе предвид Решение 1999/492/ЕО на Съвета от 21 юни 1999 г. за сключване на Споразумение под формата на размяна на писма между Европейската общност, от една страна, и Република Исландия, от друга, относно Протокол 2 към Споразумението между Европейската икономическа общност и Република Исландия (2), и по-специално член 2 от него,
като има предвид, че:
(1)
Споразумението под формата на размяна на писма между Европейската общност, от една страна, и Република Исландия, от друга, относно Протокол 2 към Споразумението между Европейската икономическа общност и Република Исландия, одобрено с Решение 1999/492/ЕО, предвижда годишна тарифна квота за внос от Исландия на захарни изделия и шоколад, както и на други хранителни продукти, съдържащи какао. Необходимо е да се открие тази квота за 2008 г. и за следващите години.
(2)
В Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (3) се определят правилата за управление на тарифните квоти. Целесъобразно е да бъде предвидено тарифната квота, която се открива с настоящия регламент, да бъде управлявана съобразно тези правила.
(3)
Мерките, предвидени в настоящия регламент, са в съответствие със становището на Управителния комитет по хоризонталните въпроси относно търговията с преработени селскостопански продукти, които не са изброени в приложение I,
ПРИЕ НАСТОЯЩИЯ РЕГЛАМЕНТ:
Член 1
Считано от 1 януари до 31 декември 2008 г. и за следващите години стоките с произход от Исландия и внесени в Общността, които са изброени в приложението, подлежат на облагане с митата, установени в посоченото приложение, в рамките на годишната квота, спомената в същото приложение.
Член 2
Тарифната квота, посочена в член 1, се управлява от Комисията в съответствие с членове 308а, 308б и 308в от Регламент (ЕИО) № 2454/93.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 януари 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 януари 2008 година.